Mnangagwa 'nederig' oor wen | Maroela Media
Pres. Emmerson Mnangagwa bly Zimbabwe se president nadat hy die verkiesing met net meer as 50% van die stemme gewen het.
Mnangagwa (75) het 50,8% van die stemme op hom gevestig terwyl Nelson Chamisa (40), die opposisieleier, 44,3% van die stemme gekry het.
Maandag se verkiesing het vreedsaam verloop, maar geweld wat Woensdag uitgebreek en die lewens van minstens ses mense geëis het, het herinner aan die dekades van militêre onderdrukking onder leiding van oudpres. Robert Mugabe.
"Ons was dalk verdeeld by die stembus, maar ons is verenig in ons drome," het Mnangagwa gesê ná die uitslae bekend gemaak is. "Dit is 'n nuwe begin. Kom ons vat hande in vrede, eenheid en liefde en bou saam 'n nuwe Zimbabwe vir almal."
Internasionale waarnemers, wat voorheen nie toegelaat is om Zimbabwe se verkiesings te monitor nie, het hul kommer uitgespreek oor die weermag se "oormatige" weerstand teen mense wat Woensdag in Harare betoog het.
Nelson Chamisa. Foto: AP Photo/Jerome Delay
Die MDC se hoofverkiesingsagent het gesê sy party verwerp die uitslae. Volgens hom was die verkiesing "bedrieglik" en is "alles onwettig gedoen".
Priscilla Chigumba, voorsitter van die Zimbabwiese Verkiesingskommissie, het 'n beroep op die land gedoen om "aan te beweeg".
"Mag God hierdie land en sy mense seën," het sy gesê nadat die uitslae aangekondig is. Die strate van Harare was stil ná Mnangagwa as die wenner van die verkiesing aangekondig is. Die weermag is egter nog in die hoofstad ontplooi.
Mnangagwa, 'n voormalige bondgenoot van Mugabe in die regerende Zanu-PF, het oorgeneem ná Mugabe bedank het.
'n Mens kan baie praat en dinge belowe maar wys my deur Jou dade en optrede dat Jy regtig bedoel het wat Jy gesê het !
Sy weermag is nie 'nederig' nie.??
50.8% Ha-ha!!! Amper soos die aardverwarming syfers wat "homogenise" word!!!
Die MDC verwerp die uitslag van die verkiesing en sê dit was alles bedrieglik, maar hulle sê ook nie wat die ware uitslag dan moet wees nie.